text: "Desallotgeu la platja. No podeu ser aquí" – Info-spain
  Mentre els carrers del centre i els diferents barris de Barcelona eren gairebé deserts, a la zona de platges semblava que ningú no havia llegit, sentit o preguntat què estava passant en una ciutat gairebé fantasma amb la majoria de comerços tancats. Els agents de la Guàrdia Urbana i els Mossos d'Esquadra advertien tothom que era al carrer que tornés a casa, a l'hotel o on fos, però que no es quedessin a la via pública.
  El decret d'estat d'alarma aprovat per l'Executiu espanyol per evitar la propagació del coronavirus limita els moviments dels ciutadans, que només poden sortir de casa per comprar aliments o altres productes de primera necessitat, tenir cura de persones dependents o anar a treballar. Però no feien res d'això aquest diumenge al matí els centenars de persones que eren a la zona de platges i que la Guàrdia Urbana intentava dispersar.
  Les zones on més persones s'han saltat l'ordre de confinament han estat la Vila Olímpica i, sobretot, la Barceloneta. La situació ha indignat els veïns. "Estem desesperats. Al barri hi ha famílies senceres confinades en pisos de 25 metres quadrats i hem de veure com a les 10 del matí han començat a arribar turistes a passejar. Tenim diversos grups de WhatsApp entre veïns que han començat a treure fum. Hem hagut de començar a trucar a la Guàrdia Urbana i els Mossos", protesta el Sebastian Huguet, de la Comissió d'Habitatge de la Barceloneta. Aquest veí considera que la situació és "preocupant" i només es consola que els dos desnonaments que s'havien de fer aquesta setmana al barri han quedat suspesos per la crisi del coronavirus. Huguet ha mantingut contacte aquest matí amb professionals de l'Hospital de Mar que s'horroritzaven en veure des de les finestres del complex hospitalari la quantitat de persones que vivien amb normalitat als carrers la crisi sanitària que manté a punt del col·lapse desenes d'hospitals a tot Espanya.
  La Guàrdia Urbana de Barcelona no ha sancionat ningú per no respectar el confinament, però adverteix que, a partir d'aquest dilluns, sí que multaran aquestes actituds. L'Ajuntament ha ordenat aquest diumenge el tancament de parcs i jardins. En algunes de les platges també s'han col·locat les cintes policials que prohibeixen el pas.
  Tagged Barcelona, Biología, Catalunya, Ciencia, Ciències naturals, Coronavirus, Coronavirus Covid-19, Espanya, Malalties, Malalties infeccioses, Malalties respiratòries, Medicina, Microbiología, Pneumònia, Salut, Virología